Fælles forslag til RÅDETS FORORDNING om ændring af forordning (EU) nr. 204/2011 om restriktive foranstaltninger på baggrund af situationen i Libyen /* JOIN/2014/016 final - 2014/0127 (NLE) */





BEGRUNDELSE (1) Den 2. marts 2011 vedtog Rådet forordning (EU) nr. 204/2011 om restriktive foranstaltninger på baggrund af situationen i Libyen med henblik på at iværksætte foranstaltningerne i afgørelse 2011/137/FUSP af 28. februar 2011. (2) FN's Sikkerhedsråd (UNSC) vedtog den 29. marts 2014 resolution 2146 (2014), der forbyder fartøjer, som er opført på en liste af den komité, der er nedsat i henhold til resolution 1970 (2011) ("fartøjer på listen"), og som er under en medlemsstats jurisdiktion, at laste, transportere eller losse råolie uden instrukser fra Libyens regering. (3) Resolution 2146 (2014) opfordrede også medlemsstaterne til at forhindre fartøjer på listen i at anløbe havne og forbød bunkring, skibsforsyning og levering af enhver anden tjenesteydelse til fartøjer på listen, medmindre disse tjenesteydelser er nødvendige af humanitære årsager, eller fartøjet er på vej tilbage til Libyen. (4) Sikkerhedsrådets resolution 2146 (2014) fastslog desuden, at alle medlemsstater bør træffe foranstaltninger til at forbyde finansielle transaktioner vedrørende råolie fra Libyen om bord på fartøjer på listen. (5) Den X. april 2014 ændredes Rådets afgørelse 2011/137/FUSP af 28. februar 2011 om restriktive foranstaltninger på baggrund af situationen i Libyen ved Rådets afgørelse 2014/XX/FUSP[1] med henblik på at iværksætte disse foranstaltninger. (6) Unionens højtstående repræsentant for udenrigsanliggender og sikkerhedspolitik og Europa-Kommissionen foreslår at ændre forordning (EF) nr. 204/2011 i overensstemmelse hermed. 2014/0127 (NLE) Fælles forslag til RÅDETS FORORDNING om ændring af forordning (EU) nr. 204/2011 om restriktive foranstaltninger på baggrund af situationen i Libyen RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 215, under henvisning til Rådets afgørelse 2011/137/FUSP af 28. februar 2011 om restriktive foranstaltninger på baggrund af situationen i Libyen[2], under henvisning til fælles forslag fra Unionens højtstående repræsentant for udenrigsanliggender og sikkerhedspolitik og fra Europa-Kommissionen, og ud fra følgende betragtninger: (1) Ved Rådets forordning (EU) nr. 204/2011 af 2. marts 2011 om restriktive foranstaltninger på baggrund af situationen i Libyen[3] iværksættes foranstaltningerne i afgørelse 2011/137/FUSP. (2) FN's Sikkerhedsråd (UNSC) vedtog den 29. marts 2014 resolution 2146 (2014), som forbyder fartøjer, der er opført på en liste af Sanktionskomitéen ("fartøjer på listen"), og som er under en medlemsstats jurisdiktion, at laste, transportere eller losse libysk råolie uden instrukser fra Libyens regering. (3) UNSC-resolution 2146 (2014) kræver, at der træffes foranstaltninger, som forhindrer fartøjer på listen i at anløbe havne, gennemføre bunkring, få leveret forsyninger eller modtage andre tjenesteydelser. (4) UNSC-resolution 2146 (2014) forbyder desuden transaktioner vedrørende råolie fra Libyen om bord på fartøjer på listen. (5) Af praktiske hensyn bør Kommissionen have beføjelse til efter behov at ændre listen over fartøjer, som disse foranstaltninger finder anvendelse på, på grundlag af meddelelser eller oplysninger fra FN's Sikkerhedsråd eller Sanktionskomitéen. (6) Rådets afgørelse 2011/137/FUSP ændredes den X. april 2014 ved afgørelse 2014/X/FUSP med henblik på at iværksætte disse foranstaltninger. (7) Forordning (EU) nr. 204/2011 bør derfor ændres i overensstemmelse hermed — VEDTAGET DENNE FORORDNING: Artikel 1 I forordning (EU) nr. 204/2011 foretages følgende ændringer: (1) I artikel 1 tilføjes følgende litra h) og litra i): a) "fartøjer på listen": fartøjer, der er opført på en liste af Sanktionskomitéen efter punkt 11 i UNSC-resolution 2146 (2014), og som er at finde i bilag V til denne forordning b) "Den libyske regerings kontaktpunkt": det kontaktpunkt, Libyens regering har oplyst til Sanktionskomitéen efter punkt 3 i UNSC-resolution 2146 (2014). (2) Følgende artikel 10b indsættes: "Artikel 10b 1. Det forbydes fartøjer på listen, som er under en medlemsstats jurisdiktion, at laste, transportere eller losse råolie, medmindre medlemsstatens kompetente myndigheder har givet tilladelse hertil efter samråd med den libyske regerings kontaktpunkt. 2. Det forbydes at tillade fartøjer på listen at anløbe eller at sikre dem anløb i EU-havne. 3. Den foranstaltning, der er fastsat i stk. 2, anvendes ikke, hvis det er nødvendigt at anløbe en EU-havn med henblik på inspektion, i nødstilfælde, eller hvis fartøjet er på vej tilbage til Libyen. 4. Det forbydes statsborgere i medlemsstaterne eller fra medlemsstaternes territorier at yde bunkring- eller skibsforsyningstjenester eller enhver anden tjeneste til fartøjer på listen, herunder brændstofforsyning eller andre forsyninger. 5. Den kompetente myndighed i medlemsstaterne, jf. bilag IV, kan indrømme undtagelser fra den foranstaltning, der er fastsat i stk. 4, hvis det er nødvendigt af humanitære grunde eller sikkerhedsgrunde, eller hvis fartøjerne er på vej tilbage til Libyen. Enhver sådan tilladelse skal anmeldes skriftligt til Sanktionskomitéen og Kommissionen. 6. Det forbydes at gennemføre finansielle transaktioner vedrørende råolie om bord på fartøjer på listen, herunder salg af råolie, tegning af forsikringer vedrørende transport af råolie, anvendelse af råolie som kredit eller accept af havneafgifter fra det rederi, der er ansvarligt for dens transport." (3) Artikel 15 affattes således: "Artikel 15 Kommissionen bemyndiges til: a) at ændre bilag IV på grundlag af oplysninger fra medlemsstaterne b) at ændre bilag V på grundlag af afgørelser, der træffes af enten FN's Sikkerhedsråd eller af Sanktionskomitéen." Artikel 2 Denne forordning træder i kraft dagen efter offentliggørelsen i Den Europæiske Unions Tidende. Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den […]. På Rådets vegne Formanden [1] EUT L 58 af 3.3.2011, s. 1. [2] EUT L 58 af 3.3.2011, s. 1. [3] EUT L 58 af 3.3.2011, s. 1.